C 214/46
LV
Eiropas Savienības Oficiālais Vēstnesis
16.6.2023.
Trešdiena, 2023. gada 18. janvāris
117. uzsver, ka steidzami jāpastiprina ES vadītais Prištinas un Belgradas dialoga process, lai normalizētu divpusējās attiecības, pamatojoties uz savstarpēju atzīšanu; nosoda Serbijas un Serbijas atbalstīto dalībnieku nepārtraukto eskalācijas darbību modeli, tostarp nelikumīgas blokādes, vardarbīgus uzbrukumus un militāras rīcības draudus, lai ar varu panāktu piekāpšanos un apdraudētu Kosovas Republiku; atgādina, ka Kosovas Republikas neatkarība ir neatgriezeniska, un atkārtoti aicina piecas ES dalībvalstis, kas to vēl nav izdarījušas, nekavējoties atzīt Kosovas neatkarību;
118. atzinīgi vērtē Eiropadomes lēmumu piešķirt Bosnijai un Hercegovinai kandidātvalsts statusu 2022. gada 15. decembrī ar nosacījumu, ka tiek veikti vairāki pasākumi, lai stiprinātu valsts gatavību pievienošanās sarunām; mudina valsts politiskos dalībniekus izrādīt apņēmību un spert nozīmīgus soļus virzībā uz dalību ES, virzoties uz priekšu Komisijas ieteikumā minētajos astoņos punktos, kā arī 14 galvenajās prioritātēs un īstenojot būtisku reformu kopumu, tostarp vēlēšanu reformas saskaņā ar valsts un starptautisko tiesu lēmumiem, lai nodrošinātu vienlīdzības un nediskriminācijas principus attiecībā uz visiem pilsoņiem un pamatiedzīvotājiem, kā noteikts tās konstitūcijā, un pilnībā ievērojot Eiropas Cilvēktiesību tiesas 2009. gada 22. decembra spriedumu lietā Sejdić un Finci pret Bosniju un Hercegovinu; aicina Komisiju un EĀDD palīdzēt Bosnijai un Hercegovinai ātri īstenot galvenās prioritātes un novērst atgriešanos pie pagātnes nacionālistiskās politikas; atkārtoti norāda — ir jānodrošina, ka tiek pilnībā ievērotas ikviena pilsoņa tiesības neatkarīgi no etniskās, politiskās un reliģiskās piederības saskaņā ar ECTK nolēmumiem, Konstitucionālās tiesas lēmumiem un Venēcijas komisijas ieteikumiem;
119. nosoda Bosnijā un Hercegovinā notiekošo separātisko retoriku un darbību, tostarp dalībnieku no Bosnijas un Hercegovinas valsts un no trešām valstīm svinības nacionālajos svētkos, ko Bosnijas un Hercegovinas Konstitucionālā tiesa ir pasludinājusi par antikonstitucionāliem; atkārtoti aicina pieņemt mērķtiecīgas sankcijas pret destabilizējošiem dalībniekiem Bosnijā un Hercegovinā, tostarp tiem, kas apdraud tās suverenitāti un teritoriālo integritāti, jo īpaši pret Milorad Dodik, kā arī pret citām Serbu Republikas augsta ranga amatpersonām un trešo valstu amatpersonām, kas sniedz politisku un materiālu atbalstu separātisma politikai; aicina visas dalībvalstis nodrošināt, ka līdzīgas sankcijas var pieņemt Padome;
120. atzinīgi vērtē Eiropas Savienības spēku (EUFOR) operācijas Althea darbu un atzinīgi vērtē tās pilnvaru pagarināšanu pēc 2022. gada novembra; atgādina, ka šai misijai joprojām ir izšķiroša nozīme Bosnijas un Hercegovinas drošības un stabilitātes nodrošināšanā, un aicina ES un tās starptautiskos partnerus palielināt tās spējas;
121. norāda — Padome Stratēģiskajā kompasā ir atzinusi, ka drošība un stabilitāte Rietumbalkānos joprojām nav sasniegta un ka pastāv risks, ka pašreizējā Eiropas drošības situācijas pasliktināšanās varētu radīt plašāku ietekmi; atgādina, ka Stratēģiskajā kompasā ir pausts aicinājums atbalstīt Bosnijas un Hercegovinas suverenitāti, vienotību un teritoriālo integritāti;
122. pauž bažas par to, kad un kā tika ieviestas izmaiņas Bosnijas un Hercegovinas vēlēšanu likumā un Bosnijas un Hercegovinas Federācijas konstitūcijā un kāds bija šo izmaiņu saturs, ņemot vērā, ka augstais pārstāvis Bosnijā un Hercegovinā tās ierosināja vēlēšanu dienā un ka tās var apdraudēt demokrātisko leģitimitāti un nostiprināt etnonacionālismu;
123. uzsver, ka Rietumbalkānu kandidātvalstīm un potenciālajām kandidātvalstīm ir pilnībā jāpieskaņo sava politika ES KĀDP, un aicina Komisiju un dalībvalstis izmantot KĀDP kā instrumentu sadarbības uzlabošanai ar Rietumbalkānu valstīm; uzsver, ka valstīm, kas vēlas pievienoties ES, ir pilnībā jāpielāgojas pamatvērtībām un kopējai politikai, ņemot vērā Krievijas nelikumīgo agresijas karu; uzsver, ka cilvēktiesības un cilvēka cieņa nav apspriežamas, tāpēc kandidātvalstīm ir visās nozarēs un politikas jomās jāintegrē personu ar invaliditāti, LGBTI+ personu, sieviešu un meiteņu, kā arī citu neaizsargātu grupu tiesības; aicina veidot ciešāku sadarbību starp ES un kandidātvalstīm un potenciālajām kandidātvalstīm drošības un aizsardzības jomā;
124.
joprojām pauž dziļas bažas par ziņojumiem, ka kaimiņattiecību un paplašināšanās komisārs apzināti cenšas apiet un mazināt demokrātisko un tiesiskuma reformu centrālo nozīmi ES kandidātvalstīs; mudina Komisiju uzsākt neatkarīgu un objektīvu izmeklēšanu par to, vai kaimiņattiecību un paplašināšanās komisāra rīcība un veicinātā politika ir uzskatāma par Eiropas Komisijas locekļu rīcības kodeksa un Līgumos noteikto komisāra pienākumu pārkāpumu;